Гусман Юлий КъБКъУ-м и студентхэм яхуозэ
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым и ЩIэныгъэлIхэм я советым и пэшым студентхэр щыхуэзащ совет, урыс театральнэ режиссёр цIэрыIуэ, телевиденэм и лэжьакIуэ, актёр, Урысей Академием кинематографие гъуазджэхэмкIэ и «Ника» япэ Лъэпкъ саугъэтыр къызэзыгъэпэща икIи абы и художественнэ унафэщI, КВН-м и къэпщытакIуэ гупым хэт Гусман Юлий. АбыкIэ хъыбар къыдигъэщIащ еджапIэ нэхъыщхьэм и пресс-IэнатIэм и лэжьакIуэ Дол Иннэ.
Зэхуэзэр гъэщIэгъуэну, гукъинэу екIуэкIащ. Гусман студентхэм яхутепсэлъыхьащ и гъащIэм, илъэс куэд лъандэрэ зыхэт кино гъуазджэм, театрым.
— Гурэ псэкIэ щIалэу укъызэрынэным ухущIэкъун хуейщ дапщэщи, — жиIащ Гусман. — Апхуэдэу сыщытщи аращ сэ иджыри къэс КВН-м сыщIыдихьэхыр, абы сыщIыхэтыр. ЖыпIэнурамэ, а джэгукIэ хьэлэмэтым лъэныкъуэ куэдкIэ зригъэхъуэжащ си гъащIэм. КВН-м ухэхуэн щхьэкIэ, псом япэрауэ, апхуэдэ гукъыдэж ин уиIэн, жыджэрагъышхуэ пхэлъын хуейщ. КВН-р ар гушыIэнымкIэ спорт зэпеуэщ. Абы уи акъылыр нэхъ жан, уи гупсысэхэр нэхъ шэщIа зэрищIым шэч хэлъкъым.
Студентхэм Iэмал яIащ цIыху цIэрыIуэм яфIэхьэлэмэт упщIэхэмкIэ зыхуагъэзэну. Ахэр тепсэлъыхьащ КВН-м, актёр, режиссёр IэщIагъэхэм, нэгъуэщI куэдми. Гусман студентхэр къыхуриджащ езым триха фильмхэм еплъыну, тхылъ купщIафIэхэр щIаджыкIыну.
ГуапагъэкIэ гъэнщIауэ екIуэкIа зэIущIэм и кIэухыу Гусман Юлий щIалэгъуалэм яжриIащ етIанэгъи абыхэм яхуэзэну зэримыжагъуэр. Абы фэеплъ сурэтхэр зытригъэхащ студентхэм я гъусэу.
КЪАРДЭН Маритэ.
